(Aangestuur vanaf Séoul)
Seoel (Koreaans: 서울특별시, [sʌ.ul], luister (hulp·inligting), letterlik: "Hoofstad") is die hoofstad en grootste stad van Suid-Korea. Seoel is, met 'n bevolking van sowat 10 miljoen, een van die grootste stede in die wêreld en het 'n oppervlakte van 605,21 km². 'Seoul' kom van die Koreaanse woord vir "hoofstad". Seoel was die gasheerstad vir die Olimpiese Somerspele 1988 en een van die vergaderplekke van die FIFA Sokker-Wêreldbekertoernooi in 2002.
Seoel se moltreinkaart
Nedersetting in die gebied dateer uit prehistoriese tye, toe klein Neolitiese gemeenskappe ongeveer 20 000 jaar gelede langs die Hanrivier gewoon het. Die stad Wiryeseong, gestig as die hoofstad van Paekche (ook gespel Baekje), een van Suid-Korea se Drie Koninkryke, was geleë presies waar Seoel vandag staan. Daar is oorblyfsels van die oorspronklike stadsmure in die suid-ooste van die sentrale Seoeldistrikte.
Die geskiedenis van Seoel as 'n nedersetting het waarskynlik in 18 vC begin, toe dit die hoofstad van die Baekjekoninkryk geword het. Daarna was dit die hoofstad onder verskeie heersers, en het verskeie name onder die verskeie heersers gehad.
In 1910 het die Japannese Korea ingeval, en vir 35 jaar was Seoel onder Japannese koloniale heerskappy. Korea is in 1948 vrygestel van Japannese heerskappy, en Seoel het in 1953 weer die hoofstad geword.
Die stad lê in die noorde van Suid-Korea naby die grens met Noord-Korea. Die stad word in twee verdeel deur die Hanrivier, wat voorheen gebruik is as 'n handelsroete na China en bygedra het tot die stad se ontwikkeling. Seoel is omring deur berge, maar die stad self is relatief plat, aangesien dit op die Hanriviervlakte geleë is. Die gemiddelde hoogte in Seoel is 86 meter bo seevlak.
Die klimaat van Seoel word beskou as beide 'n vogtige kontinentale klimaat en 'n subtropies-vogtige klimaat, want die stad lê op die grens van hierdie twee klimaatsones. Die somer is gewoonlik warm en vogtig en die winter koud en droog. Die stad kry gemiddeld 28 dae sneeu per jaar. Die gemiddelde minimumtemperatuur in Januarie is -6˚C en die gemiddelde maksimumtemperatuur in Augustus is 29,5˚C.
Seoel het 'n moderne en doeltreffende openbare vervoerstelsel van busse en moltreine. Die moltrein-netwerk bestaan uit 9 lyne. Inligting by die stasies word in Koreaans en Engels vertoon.
Incheon Internasionale Lughawe (IATA: ICN, ICAO: RKSI), die grootste lughawe in Suid-Korea, is 48 km wes van Seoel geleë, en is die primêre lughawe in Seoel. Dié lughawe word sedert 2001 bedryf toe dit die ouer Gimpo Internasionale Lughawe vervang het. Gimpo-lughawe bedien nou meestal binnelandse bestemmings en pendelvlugte na alternatiewe lughawens in China, Japan en Taiwan.
↑ (en) “Seoul History Facts and Timeline”. URL besoek op 26 Junie 2016.
↑ 3,0 3,1 (en) “Seoul History”. URL besoek op 26 Junie 2016.
↑ 4,0 4,1 (en) “Overview of Seoul – The Capital and Largest City in South Korea”. URL besoek op 26 Junie 2016.
↑ (en) “Getting around Seoul”. URL besoek op 26 Junie 2016.
↑ (en) “Seoul International Airport”. URL besoek op 26 Junie 2016.
Ontsluit van "https://af.wikipedia.org/w/index.php?title=Seoel&oldid=1860327"
Die bladsy is laas op 24 November 2018 om 18:30 bygewerk.